﻿LUMEA EXTERIOARĂ ŞI PLANUL AFECTIV ÎN LIRICA POEZIILOR BACOVIENE POPA SIMONA FACULTATEA DE RELAŢII INTERNAŢIONALE, DREPT ŞI STIINŢE ADMINISTRATIVE; UNIVERSITATEA: "CONSTANTIN BRANCUŞI", SPECIALIZAREA: LIMBĂ ŞI LITERATURĂ ENGLEZĂ - LIMBĂ ŞI LITERATURĂ ROMÂNĂ SYMBOLIST POET CULTIVATE MUSICAL OF WORD MEANINGS IN AN ATTEMPT TO PENETRATE THE DEEPER MEANINGS OF THE WORLD. GEORGE BACOVIA FIT INTO THE THIRD ROUND OF THE AUTOCHTHONOUS SYMBOLISM AND HIS POETIC CREATION FOCUS IN A MATCHED THE WHOLE EXPERIENCE OF UNIQUE SYMBOLISM. SYMBOL ARE EVOKED THROUGH THE IDEAS, FEELINGS, SENSATIONS, IT IS A WAY OF CORRESPONDENCE BETWEEN THE LYRICS EGO AND - WORLD, NATURE, UNIVERSE. WE CANNOT ANALYZE THE OUTSIDE WORLD-THE REFLECTION OF THIS PROJECTION SEEN THROUGH FROM THE INSIDE TO THE OUTSIDE, WITHOUT HAVING IN MIND ' ' SPATIAL SENSATIONS OF FULLNESS CAPTURED OUTDOORS "WHICH BECOMES" SOARING "STREET. ATMOSPHERE OF THE OUTSIDE WORLD, AN OVERWHELMING SADNESS, CORRESPONDS IN THE AFFECTIVE STATES OF MELANCHOLY, NEUROSIS, PAIN OF MIND; THERE IS SO A PLENITUDE OF EVERYDAY WORLD OUTSIDE AND INNER RESTLESSNESS. THE AUTHENTICITY OF HIS WORK, GEORGE BACOVIA REMAINS ONE OF THE MOST VALUABLE ROMANIAN AUTHORS. Simbolismul, ca formă de manifestare artistică si literară, este acel curent literar care a apărut în Franţa la sfârşitul secolului XIX, ca reacţie împotriva romantismului şi a parnasianismului. Printre adepţii acestui curent, în literatura universală regăsim nume de autori precum: Jean Moreas, Charles Baudelaire, Rene Ghil, Stephane Mallarme. Charles Baudelaire, considerat “părintele literar” al acestui curent, pune în poemul său numit “Corespondenţe” toate “ingredientele” principale ale simbolismului printre care şi dezvăluirea corespondenţelor între universul exterior şi lumea sentimentelor. În simbolismul românesc, printre reprezentanţii acestui curent, se numără: G. Bacovia, I. Minulescu, D. Anghel, N. Davidescu, Elena Farago etc. Poet şi prozator, de o originalitate autentică impresionantă, George Bacovia a fost unul dintre cei mai reprezentativi poeţi interbelici, alături de Tudor Arghezi, Lucian Blaga sau Ion Barbu. Cel mai important poet simbolist care se încadrează în cea de-a III-a etapă a simbolismului autohton, George Bacovia a fost perceput ca un poet "de natură primitivă, un instinctiv, dar şi ca estet al nevrozelor" sau ca un "experimentator senzual care traduce receptivitatea simbolistă pe o întreagă gamă de simţuri". În poezia bacoviană întâlnim influenţe din simbolismul francez: Rollinat, Verlaine, Baudelaire, Laforgue (atmosfera de nevroză, moartea, cromatica, predilecţia pentru muzică), iar prin renunţarea poetului la procedeele rafinate ale curentului simbolist ni se descoperă simplitatea şi naturaleţea limbajului care creează impresia unei confesiuni, unei comunicări directe cu cititorul. Tema generală în poezia simbolistă este condiţia nefericită a poetului într-o lume incapabilă să înţeleagă şi să aprecieze adevaratele valori, într-o lume superficială. Personajul imaginar al poeziei bacoviene se simte un inadaptat, este incapabil sa se integreze în prezentul lumii burgheze, fapt ce are repercursiuni asupra întregii sale existenţe. Meditările asupra cotidianului sufocant şi asupra propriilor trăiri sunt cuprinse în estetica bacoviană care este originală şi datorită ascezei conştiinţei poetului. Destinul lumii exterioare, al societăţii, se află în concordanţă cu destinul personal; există o dramă a mediului ambiant, a societăţii care este complementară cu trăirile dramatice ale poetului. Lumea exterioară, vazută prin prisma transformărilor de dezagregare, este în ton cu afectivitatea. Ceea ce se petrece în afară, în lumea reală (ploaia, vântul, ritmul anotimpurilor), este în acord cu “plumbul” interior, cu stările sufleteşti, detaliile peisajejor reliefând doar o trăire sufletească. Eul liric se degrevează şi îşi transferă “plumbul” suferinţei lumii exterioare, complementar cu disoluţia acesteia. Astfel: - Dimineţa nu este un timp benefic, plin de energie, ci un moment al tristeţii: "O cafea neagră... şi-o ploaie de gheaţă,/ Când spirtul mai arde culori în odaie-/ O privire pe-o carte, pe straie,/ Şi pasul ma-ndrumă în dimineaţă./ Cum frigul, tremurând ca o veste,/ Tot plânge de-al meu şi de-al tău.../ Tot mai mult am rămas cu ce este/ Şi plouă cu-o părere de rău" (Dimineaţă), în care ploaia rece are ca şi corespondent în afectivitate sentimentul de părere de rău. - Decorului din amurgul “însângerat” îi corespunde silueta unei fete suferinde: "La geam tuşeşte-o fata/ În bolnavul amurg;/ Şi s-a făcut batista/ Ca frunzele ce curg" (Amurg). - Versurile: "Frunzişul acuma pornit-a/ O leneşă, jalnică horă;/ Şi plâng, şi cu plânsul în noapte/ Răchita de-afară mi-i soră" (Miezul nopţii), redau ideea unei imagini nocturne împletite din suferinţa comună lumii exterioare şi afectivităţii poetului. - Primăvara, aşternută "pe vechile dureri", este în ton cu valsul suspinat al fanfarei din oraş şi cu "pala lucrătoare": "Primăvară.../ O pictură parfumată cu vibrări de violet./ În vitrine, versuri de un nou poet,/ În oraş suspină un vals din fanfară./ (...)/ La geamul unei fabrici o pală lucrătoare/ Aruncă o privire în zarea de azur" (Nervi de primăvară). - Vara este anotimpul descompunerii fizice şi spirituale; moartea nu este vazută ca o poartă de transcedere într-o altă dimensiune a spiritului, ea înseamnă curmarea existenţei într-o lume aflată în descompunere iar teroarea ei desfigureaza spiritul. În faţa morţii nu există defensivă, ea este vazută sub semnul dezagregarii şi sugerează lipsa de moralitate: "Pe catafalc, de caldura-n oraş, -/ Încet, cadavrele se descompun/ Cei vii se mişcă şi ei descompusi,/ Cu lutul de căldură asudat;" (Cuptor). - Toamna apare extrapolată în trecutul elevului "singuratic": "Luat de-a oraşului sfadă,/ Uitasem că toamna venea./ Era mai demult o stradă,/ O şcoală, şi bruma cădea - / Prin săli, ca nimeni să-l vadă/ Un elev singuratic pălea" (Scântei galbene), sau este agonică, suferinţa aderând direct la peisaj:"Din instrumente jalnice, de lemn,/ La geamuri, toamna cântă funerar./ (...)/ - Hai, să valsăm, iubito, hohotind,/ După al toamnei bocet mortuar." (Vals de toamnă), ori, ca în versurile: "Tăcere... e toamnă în cetate.../ Plouă... şi numai ploaia dă cuvânt -/ (...)/ În târg, o fată tristă a murit, -/ Şi-au dus-o pe ploaie, şi-au îngropat-o..." (Note de toamnă), toamna reprezintă perioada în care se petrec tragedii. - Amurgul de iarnă este "sumbru, de metal" (Amurg de iarnă) şi reprezintă momentul în care poetul aude chemările "de dispariţie" care îl "sorb"; tabloul de iarnă activând puncte de tensiune (Sânge animal). - Spleen-ul rural este exprimat şi în versurile: "Buciumă toamna/ Agonic - din fund -/ (...)/ Ţârâie ploaia.../ Nu-i nimeni pe drum/ Pe-afară de stai/ Te-năbuşi de fum" (Pastel). - Suburbanul umed, în noaptea "de plumb", cu mahalale şi zidurile care stau sa se surpe, intră în constituţia peisajului dezolant în care poetul, asemeni lui "Verlaine, topit de băutură" (Sonet), cade şi recade fără să mai tacă. - Oraşul este sumbru, sinistru şi apare ca o cetate blestemată: "Şi-atunci am fugit plin de groază/ Din sumbrul muzeu fioros/ (...),/ Cetatea părea blestemată" (Panoramă). - În contrast cu atmosfera dezolantă ies în relief: "un lanţ de lebede albe, palatul mort, statuile albe" (Amurg antic) dar care sunt împletite tot din materialul suferinţei, scris de sângele poetului. - În spaţiul în care se autoproiectează poetul, aşteptarea, tresărirea, ascultarea încordată, spaima, singurătatea, pictează un peisaj interior al pustiului şi al tristeţii care se află în deplin acord cu mediul ambiant care este unul umed, distrugător: "Şi simt cum de atâta ploaie/ Piloţii grei se prăbuşesc" (Lacustră). - În lirica suferinţei atroce şi a inadaptării, problematica cotidianului, a societăţii apare fără cale de ieşire (Plumb de toamnă). - Experienţa erotică bacoviană este afectată, erosul fiind greu, somnolent, de o materialitate determinată de refuzul sau de a se împlini: "Dormea întors amorul meu de plumb/ Pe flori de plumb (...)" (Plumb). - Visul, în acord cu atmosfera decadentă, nu are parte nici el de un destin fericit, şi moare: "Potop, cad stele albe de cristal/ Şi ninge-n noaptea plină de păcate/ (...), Azi, a murit chiar visul meu final" (Singur). - Lumea abstractă este şi ea supusă dezagregării materiale prin simţurile în suferinţă: "Vibrau scântei de vis... noian de negru/ Carbonizat, amorul fumega" (Negru). În lumea exterioară, aflată parcă în stare de agonie generală din care dimensiunea umană aproape că lipseşte, poetul priveşte ca pe o ameninţare prezentul şi astfel, eul liric reacţionează prin ajungerea la limitele singurătăţii, anxietăţii şi chiar ale nebuniei. Parcul aristocratic în stare de descompunere (În parc), înmormantarea (Spre toamnă), atmosfera funerară dezolantă ce predispune la nevroze (Marş funebru), siluetele de oameni bolnavi (Amurg), de demenţi (Altfel), de oameni care se sinucid (Plumb de toamnă), de cerşetori (Note de toamnă), de alcoolici (Nocturnă) sunt câteva elemente care conturează umanitatea decadentă, un relief existenţial de coşmar; univers care este prizonier în propria-i suferinţă nemărginită. În universul bacovian "Întreg pământul pare un mormânt" (Note de toamnă), în timp ce "Viaţa-i melodie funerară" (Marş funebru). Atmosfera bacoviană este una de o copleşitoare tristeţe, de toamnă cu umezeala-i distructivă, cu arbori cangrenaţi, o atmosferă limitată în spaţiul oraşului provincial dezolant, cu căsuţele amplasate în noroaie eterne; o atmosferă de plumb. Această atmosferă corespunde în planul afectiv stărilor de dezorganizare sufletească prin gândul morţii, de descompunere fizică a fiinţei, de prăpădire a vieţii fizice dar şi spirituale. Personajul imaginar al poeziei pare că a coborat în iad iar plânsetul lui este monoton, obsesiv dar şi un strigăt de teroare - uneori atât de sfredelitor încât umple sufletul de spaimă – sentiment care se conturează în străfundurile fiinţei sale şi iese către exterior. Universul prezentat în opera bacoviană este unul ce aparţine vieţii comune şi conturează monotonia vieţii umane, disoluţia existenţei, fără posibilitatea evaziunii; este un univers închis. S-a spus depre George Bacovia că "a nutrit o nervură autentică şi generoasă a creaţiei sale"; că el este o adevărată "natură poetică, o natură specială care deformează liniile de fugă ale realului. Poţi să nu intri în empatie cu universul lui torturant sau cu tablourile sale naive, deseori de un contur ezitant (…) dar nu poţi să ignori tensiunea şi veghea permanentă ce se străduiesc să asalteze misterul de dincolo de aparenţe". Creatia poetică a lui George Bacovia catalizează, într-o expresie artistică deosebită, profund personală, întreaga experieţă a simbolismului, cu trăsăturile esenţiale specifice. Poezia sa, cu totul deosebită, inedită şi de un rafinament cert, deschide calea în lirica post-simbolistă. Bibliografie: Bacovia, G., Plumb, Editura Litera, 2009. Boldea, I., Istoria didactica a poeziei romanesti, Editura AULA, 2005. Flămând, D., Ascunsul Bacovia, Editura Pergamon, 2007. Grigurcu, Ghe., Bacovia un antisentimental, Editura Albatros, 1974. Holban, I., Cortina de sticlă 2, Editura SEDCOM LIBRIS, 2009. Iliescu, A., Poezia simbolistă românească, Editura Minerva, 1985. Mancaş, M., Limbajul artistic românesc în secolul XX (1900-1950), Bucureşti, Editura Ştiinţifică, 1991. Şiugariu, I., George Bacovia studii critice, Editura Dacia XXI, 2011. Trandafir, C., Poezia lui Bacovia, Editura Saeculum, 2001. 